Den vorzichtighen, erbaren mannen, heren borgermesteren vnde ratmannen der stat Reual. Wy borgermestere vnde ratmanne to Abo begheren juwer erbarcheyt to wetene, wo vor vns is gewesen Peter Niclisson vnde heft vns witlik ghedaen, wo dat syn echte rechte vader vnde moder dar myt iw vorstorwen syn, zeligher dechtnisse, vnde in namen genomet Niclis Polborn vnde Gudeleef sine husfrouwe, vnde desse vorgescreuen Peter, ere echte rechte sone, sy vt enen echten rechten bedde vnde he der vorgescreuen Niclis vnde Gudeleefs rechte erfname sy vnde nemant negher edder syn geliik, also vor vns ses vnsen borghere in de hilghen gesworen bebben myt vp gerekeden vingheren. Woer vmme bydde wy iuwe beschedenheyt, dat gy wol willen to donde vnde syn dessen vorgescreuen Peter behulpelich an sinen rechte, dat eme werde geantwordet dat naegelaten gut, dat vorgescreuen Niclis vnde Gudeleef nagelaten hebben. Dat wille wy gerne vordenen in enen geliken, vnde hebbet des to vns eyne gantze tovorzicht, wes vorgescreuen Peter van dessen vorgescreuen gude geantword wert, dat gy edder de iuwe dar nene na maninge vmme liden solen, wente wy dar vulle vorwaringe van vnsen borgheren vorgescreuen vorgenomen hebben. To ener merer tuchnisse so hebben wy vnses stades ingezegel to rugge an dessen breff laten drucken. Gescreuen in den jare vnses heren m°c(d)° in den xxj:gesten jare, vp sunte Clementis auende etc.